**Lipcsében jártunk 2019 márciusában**

Az Encsi Váci Mihály Gimnázium diákjaival együtt hat, élményekben, ismeretekben bővelkedő napot töltöttünk Lipcsében, ahol a  a 94. Oberschule – Középiskola vendégei voltunk.

Az utazást követő második napon az intézménnyel ismerkedtünk, betekinthettünk a tanítási órákra, az egyes szaktantermekbe, a diákok pihenését és kikapcsolódását szolgáló műhelyekbe.

  

Ezen a napon térkéztük fel a várost részletessebben.

**Lipcse** - Leipzig a Pleisse, a Fehér Elster és a Parthe folyók találkozásánál fekszik, szép , kellemes, tiszta , zöld városi környezetben.

„Nagy” látványosságokban bővelkedik, itt van Németország **legnagyobb futballstadionja**, **Európa legnagyobb pályaudvara**, és a **legnagyobb pénzügyi igazgatósága** is.

A város szinte minden pontjáról látható a **Panoráma-torony**, a modern Lipcse jelképe, amelynek tetejéről fantasztikus panoráma tárult elénk. Az üvegtoronytól néhány utcányira pedig maga a történelem kel életre.



**Régi városháza és a piactér, a Szent Tamás-templom** – a világhírű fiúkórus otthona, ahol a város zenei direktoraként és a kórus vezetőjeként egykor **Johann Sebastian Bach** is tevékenykedett. A zeneszerző sírja is itt található. Egy rögtönzött templomi koncertet is hallhattunk ráadásként.



Belestünk Lipcse legismertebb éttermébe, az **Auerbach Pincébe**. A híres vendéglő bejárata előtt Faust és Mefisztó szobra fogadja a látogatót.



Nem véletlenül, hisz ez a hely volt **Goethe** törzshelye lipcsei egyetemi évei alatt, s itt, a falakon levő festményeken látta meg először Doktor Faustus alakját, aki később élete fő műve megírására ihlette.

Goethe war hier, weil man schon lange vor seiner Zeit zu sagen pflegte:

„**Wer nach Leipzig zur Messe gereist,   
Ohne auf Auerbachs Hof zu gehen,   
Der schweige still, denn das beweist:   
Er hat Leipzig nicht gesehn.“**

Passzázsok, átjáróházak egész labirintusa található itt, minden a protestáns polgárság dicsőségéről és büszkeségéről szól. A reneszánsz városháza nyitva áll mindenki előtt.

**Friedrich Schiller** szintén a közelben kapott ihletet az *Örömóda* megírásához.

1989-ben Lipcsében **Nikolaikirchen** kezdődtek azok a tüntetések, amelyek elvezettek az NDK kommunista rendszerének bukásához.



Lipcsét igazán ismertté és gazdaggá kereskedelme és vásárai tették.

A harmadik napon egy ismert tanmese a „**Hans im Glück**“ - Szerencsés János– interaktív feldogozása során tanulóink megnyíltak, bátorságot merítve közölték nézeteik német nyelven arról, hogy: Mi teszi az embert boldoggá – mi az amit magunkkal vinnének az önnálósulás útján ! ?



Délutáni utunk a **Népek csatája** - Völkerschlachtdenkmal emlékműhöz vitt, amely 1913-ban, a Napóleoni seregek felett aratott győzelem 100. évfordulójára készült a város lakóinak adományaiból. Magassága 90 méter, ahova 500 lépcsőfok visz fel.



Láthattunk a közelben olyan mesterséges tavakat, amelyek a vidék barnaszén bányászata után keletkeztek – ezzel a tevékenységgel az egyesült Németország felhagyott. Megújuló energia felhasználására törekednek. A visszamaradt bányatavakat pedig üdülő övezetté alakították át.

Az igazgató úr, Dr. Liebau, aki az idegenvezetőnk volt immáron másodszor, fánk piknikkel kedveskedett és tette még emlékezetesebbé a napot.



Este a közös főzés eredményét: a német-, perzsa- és magyar ételeket fogyasztottuk el vidám hangulatban.



A következő napon, szerdán az intézmény oktató-, iskolán kívüli műhelyében tevékenykedtünk. A csoport fele a Porsche kerekét cserélte, de bele is ülhettünk, eljátszva a gondolattal, hogy...

A másik csapat  robottechnikával foglalkozott, annak gyakorlati lehetséges felhasználásával. Programozhattunk is egy robotemberkét.



A délután a Porsche gyárba vitt utunk, ahol a délelőtt láttak gyakorlati felhasználását követtük nagy - nagy figyelemmel. A gyár területén található múzeumi vezetés előzte meg a tanulmányi kirándulást.



A a gyár figyelmességének, a látogatás végén kapott posztereknek különösen örültünk.

Csütörtökön a rossz idő miatt múzeumot látogattunk. A város történetének egyik legsötétebb és legszomorúbb épületébe, az egykor az NDK-s államvédelem főhadiszállására, a 89 késő őszén békésen elfoglalt Stasi épületébe. Itt a két Németország egyesülése óta ingyenes, és roppant érdekfeszítő múzeum működik. A diákok számára történelem, a kísérőknek megélt valóság.



Finom ebédünk elfogyasztása után a lipcsei állatkertet csodáltuk meg. A Gondwanaland, a Földünk keletkezését szimulálja trükkosan mozgatott csónakokról követve az eseményeket. Az állatkert ezen részén belül van kialakítva a dzsungel mása, állataival, növényeivel , magas pára- és hőmérsékletével. Ajánljuk szeretettel az odalátogatónak, egyedi látványosság.



A búcsú óráit egy kötetlen vacsora keretében, boldogan, felszabadultan, új barátokra találva töltöttük. Lelkesedve várjuk a mielőbbi Encs – Szepsi – Lipcse hármas diáktalálkozót.

Ez a hét az új információk és ismeretek bőséges tárháza - **az élet valódi iskolája** **volt**. Jó diákokhoz illően egy előre megszerkesztett munkafüzet oldalait írtuk tele naponként meglátásainkkal, észrevételeinkkel, élményeinkkel./ Egy – egy oldal a „háziból“ a cikk végén található./

Mélységes tisztelet, köszönet és elismerés a szervezőknek a hibátlan csapatmunkáért.

A teljesség igénye nélkül az igazgató úrnak, **Dr Liebaunak, Juhász Krisztínának**, aki magyarként, az intézmény tanáraként segített, tolmácsolt, óvott, intett bennünket.

**Wosch és Höche, Gerlach** tanárnőknek, akik a német precizitásukkal nagyot alkotva tevékenykedtek, hogy mi, a kiválasztottak jól érezhessük magunkat.



Nem utolsó sorban az encsi testvériskolánk igazgatójának, **Karsai Attilának** és a lipcsei út **szervező – kísérő tanárainak** a kollegiális, baráti, egymást támogató munkájukért.











